钦定古今图书集成/明伦汇编/官常典/第739卷 > 孙玺
## 钦定古今图书集成/明伦汇编/官常典/第739卷 > 孙玺

按《明外史忠义传》：“玺字廷信，代州人。举于乡，授诸城
知县，改扶风。正德六年，四川盗流入汉中，都御史蓝
章以略阳为汉中要地，旧无城，而其令严顺懦不足
任，檄玺往城之。玺至，顺以为耻，使县民赂玺，求毋城。
玺不可，日周行相度，期一月讫工。工未毕而贼至。顺
曰：‘城必不可守，盍去诸玺又不可’。士民闻顺言，争欲”
去，玺拔刀砍《坐几》曰：“欲去者视此。”乃率僚属坚守，相
持三日，贼欲退，获城中告急者，知力窘，复率众环之。
顺竟逾垣走，城遂陷，执玺，玺奋骂不屈，贼脔杀之。是
年七月二十四日也。贼大掠三日去，顺复还牒报玺
与己俱遁，渡白水江，玺溺死。上官索其尸，顺取江滨
他人尸棺敛之，指为玺尸，还其乡。玺子启视之，非是，
走阙下上章辨。诏御史王廷相勘实，乃得玺《死节状》。
赠光禄少卿，赐祭予荫，顺抵罪。